
Mezőgazdasági tájban előforduló erdeiegér (Apodemus) fajok területhasználata és mozgásmintázata

A mezőgazdasági tájat egyrészről nagyfokú fragmentáltság, másrészt a nagyterületű monokultúrák okozta térbeli homogenitás okoz jelentős biodiverzitás csökkenést. Bár a kisemlősök a mezőgazdasági területeken a rendelkezésre álló élőhelyek teljes skáláján megtalálhatók, táji léptékben a diverzitásuk és a biomasszájuk alacsonyabb, mint a nagyobb, természetes élőhelyeken. Jelen vizsgálatban a felmért mezőgazdasági területen együttesen megjelenő, a Magyarországon előforduló négy erdeiegérfaj (Apodemus spp.), a sárganyakú, a közönséges, a kislábú és a pirókerdeiegér kisemlős közösségben megjelenő gyakorisági viszonyait, területhasználatát és mozgásmintázatát vizsgáltuk.
Eredményeink alapján a parcella területeken a mezei pocok dominanciája volt jellemző. Az egyes fajpárok együtt előfordulása a parcellák többségében pozitív asszociáltságot mutatott, míg a sövényekben ez nem volt megfigyelhető. A vizsgált fajok mozgástávolságai esetében a rövidtávú mozgás esetén kaptunk szignifikáns különbséget. Az élőhelypreferencia tekintetében megállapítottuk, hogy a sárganyakú és a közönséges erdeiegér a sövényeket, míg a kislábú erdeiegér a nyílt élőhelyeket preferálta.
Mindezek alapján elmondható, hogy a mezőgazdasági mozaikban, mind a féltermészetes sövényeknek, mind a mátrixnak tekinthető művelt parcelláknak fontos szerepe van a kisemlősök éltmenetében, de ezeknek a területeknek a fontossága fajonként eltérő.



